**Thomas Kingo: "Ked af verden, kær i himlen"**

1.
Far, verden, far vel,
jeg kedes nu ved at være din træl,
de byrder, som du mig har bylted oppå,
dem kaster jeg fra mig og vil dem forsmå,
jeg river mig løs, og jeg kedes nu ved
forfængelighed,
forfængelighed.

2.
Hvad er det dog alt
som verden opsminker med smuk gestalt?
Det er jo kun skygger og skinnende glar,
det er jo kun bobler og skrattende kar,
det er jo kun ise-skrog, skarn og fortræd,
forfængelighed,
forfængelighed.

4.
O rigdom og guld,
du jorderigs afgud i skinnende muld,
Du er dog af verdens bedragelig ting,
som vokser, aftager og byttes omkring,
du er dog, i højeste mærke og med,
forfængelighed,
forfængelighed.

8.
Ak, kødelig lyst,
som mangen med dødbringende læber har kyst,
dit fængende tønder, din flyvende gnist,
har mangen i evige luer henhvist,
din skål virker som honning, men drikken er led
forfængelighed,
forfængelighed.

9.
Så far da, farvel,
du skal nu ej længer bedrage min sjæl,
bedragelig verden, jeg takker dig af,
og synker dig ned i forglemmelsens grav,
jeg længes at bøde for min sorg og nød
i Abrahams skød,
i Abrahams skød.

11.
Min rigdom og guld,
skal være af ren varighed fuld,
den skal ikke tyven bestjæle mig da,
den skal ej klogskab narre mig fra,
min rigdom er fri for al jordens stød
i Abrahams skød,
i Abrahams skød.

15.
Min lyst og min fryd
forfriskes ved engle-basuner og lyd,
men Gud er al lysten for mig og for dem!
Far op da, min sjæl, og al verden forglem!
Men glem ej at lysten er evig og sød
i Abrahams skød,
i Abrahams skød.

Ovenstående uddrag er tilpasset nudansk retstavning. Originaltekst er hentet fra: Thomas Kingo: Keed aff verden kier ad Himelen. I: Aandelig Siunge-Koor, Anden Part. 1. Udgave. 1681. www.adl.dk.

**OPGAVE: ARBEJD MED DIGTET**

1. Hvordan er *rimstrukturen* i digtet?
2. Hvert par af stroferne (2+9, 4+11 og 8+15) har et fælles tema – hvilke temaer kan I finde?
3. Find eksempler på *vanitassymboler*, dvs. ting som ikke varer evigt.
4. Giv eksempler på stilfigurer, fx *gentagelser*, *kontraster*, *personificeringer* og *overraskende ordsammensætninger*. Husk at slå ord op, som I ikke kender.
5. Opsamlende: Hvordan passer jeres svar med barokkens stil?
6. Perspektiverende: Find sangteksten til Nik & Jays hit "En dag tilbage" fra 2004.
	1. Hvad ville Nik og Jay gøre, hvis de kun havde en dag tilbage at leve i?
	2. Sammenlign deres svar med Kingos syn på døden i digtet.